Uppstilling Els byggð á tölfræði Fyrirliðinn Ernie Els stefnir á að fagna sigri með Alþjóðaliðinu í Forsetabikarnum í fyrsta skiptið frá árinu 1998 en keppnin hefst í Ástralíu í nótt . Els mætir þar Tiger Woods sem stýrir liði Bandaríkjanna og eru þeir nú þegar búnir að birta liðin sem mætast í fyrstu umferð . Fyrir Forsetabikarinn í ár leitaði Els til fyrirtækis sem ber heitið 15 th Club eða „ fimmtánda kylfan “ sem er upplýsingatæknifyrirtæki sem meðal annars hjálpaði evrópska liðinu í Ryder bikarnum í fyrra . Með hjálp fyrirtækisins mun Els velja þá liðsmenn sem henta best saman samkvæmt gögnum og tölfræði . Til að byrja með keyptu liðsmennirnir ekki alveg hugmynindina en í dag er hljóðið annað . „ Eins og við var að búast vildu ákveðnir leikmenn spila saman , en ég get sýnt þeim ef þeir henta ekki vel saman . Það góða er að strákarnir eru að taka þetta til sín og hlusta á mig en fyrri ár voru leikmennirnir nokkuð fastir á því hverjum þeir vildu spila með . “ Í París í fyrra lenti lið Evrópu 3 - 1 undir eftir fyrstu umferðina . Fyrirliðinn Thomas Björn stóð þá frammi fyrir þeirri erfiðu ákvörðun hvort hann ætti að halda sig við uppstillinguna miðað við tölfræðina eða að hreyfa við liðinu . Björn hélt sér við planið og lið Evrópu vann næstu umferð 4 - 0 . Fyrir sunnudaginn var evrópska liðið komið í stöðuna 10 - 6 og liðið komið með níu fingur á bikarinn . MoliWood teymið ( Francesco Molinari og Tommy Fleetwood ) var eitt af því sem 15 th Club stakk upp á en þeir félagarnir unnu alla sína leiki . Auk þeirra voru þeir Henrik Stenson og Justin Rose settir saman og Rory McIlroy og Ian Poulter byggt á gögnum fyrirtækisins .